ከመሬት ዘርፍ በተሰናበቱ ምትክ 700 ሠራተኞች ተቀጠሩ
በመልካም አስተዳደርና በሙስና ችግሮች ምክንያት 600 አመራሮችና ሠራተኞችን ያሰናበተው የአዲስ አበባ ከተማ መሬት ልማትና ሜኔጅመንት ቢሮ፣ 700 አዳዲስ ሠራተኞች ቀጠርኩ አለ፡፡በማዕከል ደረጃ የሚገኘው የአዲስ አበባ ከተማ መሬት ልማትና ማኔጅመንት ቢሮ በአሥሩም ክፍላተ ከተሞች ጽሕፈት ቤቶች አሉት፡፡በመሬት ዘርፍ ኅብረተሰቡ የሚያቀርባቸውን ምሬቶች መሠረት በማድረግ በምክትል ከንቲባና በመሬት ልማትና ማኔጅመንት ክላስተር አስተባባሪ አቶ አባተ ስጦታው አስተባባሪነት በተካሄደ ጥናት፣ ችግር አለባቸው የተባሉ 600 አመራሮችና ሠራተኞች ላይ ዕርምጃ መወሰዱ ይታወሳል፡፡እነዚህ ዕርምጃ ከተወሰደባቸው መካከል 149 የሚሆኑት በሙስና ተጠርጥረው በሕግ እንዲጠየቁ እየተደረገ ሲሆን፣ የተቀሩት ደግሞ ከሥራ እንዲታገዱና ወደ ሌሎች ቦታዎች ተቀይረው እንዲሠሩ ተደርጓል፡፡ባለፉት ሦስት ወራት ዕርምጃ በተወሰደባቸው አመራሮችና ሠራተኞች ምትክ ቅጥር ባለመፈጸሙና ሹመትም ባለመስጠቱ፣ የመሬት ዘርፍ አገልግሎት አሰጣጥን አስቸጋሪ አድርጎት እንደነበር ሲገለጽ ቆይቷል፡፡በሁለም ክፍላተ ከተሞች አገልግሎት ፈላጊ ነዋሪዎች ላለፉት ሦስት ወራት ሲጉላሉ በመቆየታቸው፣ በአሁኑ ወቅት የ700 ሠራተኞች ቅጥር ተፈጽሞ ተቀጣሪዎቹ ሥልጠና መግባታቸው ታውቋል፡፡ከአዲስ አበባ ከተማ አስተዳደር የተገኘው መረጃ እንደሚያመለክተው፣ የተቀጠሩት ሠራተኞች ከመሬት ዘርፍ ጋር የሚገናኝ ትምህርት ተከታትለው የተመረቁ ናቸው፡፡ ሠራተኞቹ ለሚቀጥሉት ጥቂት ሳምንታት ሥልጠና ከተሰጣቸው በኋላ፣ ወደ ሥራ ገበታቸው እንደሚሰማሩ መረጃው አመልክቷል፡፡መንግሥት የሙስና መፈልፈያ ናቸው በማለት አፅንኦት ከሰጠባቸው አራት ዘርፎች መካከል የመሬት ዘርፍ ግንባር ቀደሙ ነው፡፡